Југославија и Сарајево су били домаћини ЗОИ 1984. године. Утакмице хокејашког турнира играле су се у дворани Зетра, а златну медаљу суверено освајају хокејаши Совјетског Савеза остваривши учинак од 8 победа у исто толико утакмица. Била је то њихова 6. златна олимпијска медаља. Чехословачка која је једини пораз доживела управо од Совјета у финалној рунди освојила је сребро, док је бронза припала селекцији Шведске. Совјети су наставили са доминацијом и на следећим ЗОИ чији домаћин је био канадски град Калгари освојивши 7. златну медаљу. Међутим била је то последња олимпијска медаља и уједно последњи наступ на зимским играма за Совјетски Савез који се распао три године касније. У последњој утакмици на олимпијском турниру Совјети су изгубили од Финске са 2:1, али тај пораз није утицао на њихов коначни пласман пошто су коло пре краја осигурали прво место. Међутим Финцима је та победа осигурала сребрну медаљу, прву после светског првенства 1939. године. Бронзу је поново освојила селекција Шведске. Како су се убрзо појавиле сумње да исход утакмице није био реалан и да су Совјети намерно пустили Финцима да победе ИИХФ је одлучио да промени систем такмичења када је реч о борбама за медаље, и на конгресу 1990. донесена је одлука о увођењу плеј-офа у доигравању за медаље. Задржана је групна фаза, а након ње 8 најуспешнијих тимова настављало је такмичење у елиминационом (куп систем) делу који се завршавао утакмицом за златну медаљу. Нови систем такмичења по први пут је употребљен на Играма 1992. у француском Албервилу.